არქიპელაგის ეროვნული პარკი
არქიპელაგის ეროვნული პარკი (ფინ. Saaristomeren kansallispuisto; შვედ. Skärgårdshavets nationalpark) ― ეროვნული პარკი სამხრეთ-დასავლეთ ფინეთში. დაარსდა 1983 წელს. პარკის ფართობი 500 კმ²-ია. დიდი ნაწილი 1 კმ²-ზე ნაკლები ფართობის კუნძულებზე მდებარეობს. საერთო ჯამში ეროვნული პარკი 2 000-მდე კუნძულს მოიცავს, ხოლო კოოპერატიული ტერიტორიის კუნძულების რაოდენობა 8 400-მდე იზრდება. დიდი კუნძულები მეტწილად მაცხოვრებლების მფლობელობაშია. არქიპელაგის ეროვნული პარკი იუნესკოს ბიოსფერული ნაკრძალების ნაწილია და PAN Parks-ის ფონდის სერთიფიკატი 2007 წელს მიიღო. პარკი არქიპელაგის ზღვის რეგიონის დიდ ნაწილს მოიცავს, ალანდის კუნძულების აღმოსავლეთით და მთავარი კუნძულების: კორპოს, ნაგუს, პარგასისა და კიმიტოიონის სამხრეთით. არქეიპელაგის ზღვის ბიოსფერული ნაკრძალი მოიცავს ეროვნული პარკის კოოპერატიულ ტერიტორიასა და აბოლანდის არქიპელაგის დარჩენილ კუნძულებს, სადამდეც მხოლოდ ნავითა და ბორნით შეიძლება მიღწევა. არქიპელაგის ეროვნული პარკის ერთ-ერთი მიზანი ბუნების ლანდშაფტთან ერთად არქიპელაგის კულტურული ლანდშაფტის, როგორიცაა ტრადიციული სასოფლო-სამეურნეო საქმიანობისთვის გამოყოფილი ტერიტორიები, დაცვაა. კოოპერატიული ტერიტორია ეროვნული პარკის მნიშვნელოვანი გაფართოებაა.